[{"text_idx": "#000000", "text": "blogs in auxilinguas colectata per robot"}, {"text_idx": "#000001", "text": "Pli da muminoj ekparolas Esperanton"}, {"text_idx": "#000002", "text": "Esperanto-Asocio de Britio lastatempe tre vigligis sian eldon-agadon. J\u0302us aperis la unua el planataj sep tradukoj el la verkoj de la konata finnlanda verkisto Tove Jansson pri la log\u0302antoj de Muminvalo. Ni petis la eldoniston kaj tradukinton rakonti pli pri la projekto."}, {"text_idx": "#000003", "text": "Tove Jansson (1914\u20132001) estas vers\u0302ajne la internacie plej konata finnlanda verkisto. S\u0302iaj libroj pri la log\u0302antoj de Muminvalo estas tradukitaj al pli ol kvardek lingvoj. La unua traduko en Esperanto aperis jam en 1984. Tiam temis pri la novelaro \u201dDet osynliga barnet\u201d (La nevidebla infano), kiu en Esperanto aperis sub la titolo \u201dMuminvalo\u201d."}, {"text_idx": "#000004", "text": "La libroj pri la muminoj ofte estas konsiderataj infanlibroj, kaj ili ja bone tau\u0306gas por infanoj \u2013 sed ankau\u0306 plenkreskuloj povas trovi en ili multon por pripensi. Tove Jansson apartenis al la svedlingva minoritato de Finnlando kaj verkis siajn librojn en la sveda."}, {"text_idx": "#000005", "text": "Nun Esperanto-Asocio de Britio eldonis la unuan el la sep plej konataj verkoj de Tove Jansson pri la muminoj, \u201dKometo en Muminvalo\u201d, kiu origine aperis en la sveda en 1946 kiel \u201dKometjakten\u201d (C\u0302asado de kometo). Redaktita versio aperis en 1968 sub la titolo \u201dKometen kommer\u201d (La kometo venas)."}, {"text_idx": "#000006", "text": "La nun aperinta Esperanta traduko de la konata sveda esperantista verkisto Sten Johansson bazig\u0302as sur la eldono de 1968. Krome Esperanto-Asocio de Britio jam faris kontrakton pri traduko de la pliaj ses verkoj en la serio."}, {"text_idx": "#000008", "text": "Libera Folio: Kiel estig\u0302is la ideo traduki al Esperanto verkojn de Tove Jansson? Kiu iniciatis g\u0302in, kaj kiuj partoprenis en la realigo?"}, {"text_idx": "#000011", "text": "C\u0302u estis malfacile ricevi la rajtojn por la verkoj?"}, {"text_idx": "#000012", "text": "\u2013 Tute male, la afero iris senpene glate. Mi jam havis sufic\u0302e da sperto pri tiaj arang\u0302oj por aspektigi EAB serioza kaj fidinda eldonisto, kaj ni tuj interkonsentis, kun nur unu eventuala komplikaj\u0302o: posedantoj de imponaj titoloj kiel Muminoj kompreneble volas s\u0302irmi la reputacion akiritan kaj protektatan dum jardekoj, kaj tial ni devis peti kaj ricevi aprobon por la kovrilo kaj interna teksto, antau\u0306 ol eldoni la libron."}, {"text_idx": "#000013", "text": "\u2013 La necesan aprobon mi tuj ricevis de Moomin Characters Oy Ltd, kaj baldau\u0306 poste sendis novan mesag\u0302on al mia tre amika kontaktulo por kontrakti pri la ceteraj kvin libroj en la Muminserio. Al tiu c\u0302i propono mi ricevis la kutiman tujan jeson."}, {"text_idx": "#000014", "text": "Libera Folio: C\u0302u io estis aparte malfacila au\u0306 pensiga dum la laboro? Ekzistas almenau\u0306 unu pli frua traduko el la Mumin-libroj, c\u0302u vi iel konsideris g\u0302in dum via laboro?"}, {"text_idx": "#000016", "text": "\u2013 La malfacilaj\u0302oj vers\u0302ajne estas pli malgrandaj kaj malmultaj ol oni povus atendi. La stilo de Tove esence estas simpla, iomete parol-lingva. Eble plej granda defio estas redoni s\u0302ian \u201cvoc\u0302on\u201d, la senteman sed malsentimentalan, preskau\u0306 iomete \u201caferecan\u201d tonon. Kaj kompreneble la malsamajn stilojn de la diversaj figuroj: La iom ridinde pompan de Muminpatro, la senkompate sinceran de Eta Mim, la bonvole malsentemajn de diversaj hemuloj ktp."}, {"text_idx": "#000017", "text": "\u2013 Kompreneble necesas ankau\u0306 iom da konsiderado, serc\u0302ado kaj diskutado pri konkretaj detaloj. Ekzemple regis dubo pri la mara planto, kiun Tove nomas \u201cabborrgra\u0308s\u201d. C\u0302u g\u0302i estas nag\u0302a potamogeto au\u0306 okcidenta akvoranunkolo au\u0306 ec\u0302 blanka nimfeo? Fine mi decidis pri \u2018perko-herbo\u2019, c\u0302ar en infanlibro pli gravas parta travideblo ol specia precizeco, des pli kiam oni ne certas pri la celata specio."}, {"text_idx": "#000018", "text": "\u2013 Kelkfoje necesas atenti lingvajn diferencojn inter Finnlando kaj Svedio, ekzemple pri patkukoj. Alia hezito estis pri markoj kaj penioj, kie mi fine konservis la markojn sed enkondukis gros\u0302ojn, c\u0302ar penioj ne estas tre tutmonde konataj."}]